Predkladacia správa

	Návrh na uzavretie Dohody medzi vládou Slovenskej republiky a vládou Singapurskej republiky o leteckých dopravných službách sa predkladá ako iniciatívny materiál. Dňa 21. októbra 2008 Legislatívna rada vlády Slovenskej republiky schválila materiál s pripomienkami, ktoré sú v predkladanom materiáli zapracované.

	Vláda Slovenskej republiky schválila návrh na uzavretie dohody uznesením č. 985 zo dňa 29. novembra 2000. Dohoda mala byť podpísaná počas návštevy prezidenta Slovenskej republiky v Singapure v roku 2002, avšak táto návšteva sa napokon neuskutočnila. 

	Po zmene legislatívnych pravidiel vlády pre uzatváranie dohôd bola k návrhu na uzavretie dohody vypracovaná Doložka prednosti medzinárodnej zmluvy pred zákonmi a bola predložená na medzirezortné pripomienkové konanie (13. 7. – 27. 7. 2004 pod č. 1515/M-2004). Doložka však nebola predložená do vlády, keďže singapurská strana nepokračovala v príprave dohody na podpis. V platnosti preto zostala Dohoda medzi Československou socialistickou republikou a Singapurskou republikou o leteckých službách medzi a za ich územiami, ktorá bola podpísaná 7. septembra 1971 v Singapure.
	
	V novembri 2007 sa uskutočnilo bilaterálne expertné rokovanie zástupcov vládnych orgánov civilného letectva Slovenskej republiky a Singapurskej republiky s cieľom dohodnúť text novej dohody o leteckých dopravných službách. Touto dohodou sa vytvárajú podmienky na vykonávanie leteckých dopravných služieb medzi Slovenskou republikou a Singapurom. Singapur patrí k najvýznamnejším poskytovateľom týchto služieb na svete. 
	
	Vzhľadom na záväzky, ktoré vyplývajú z členstva SR v EÚ, je potrebné zabezpečiť súlad bilaterálnych dohôd o leteckých dopravných službách s právom Európskeho spoločenstva. V prípade Singapuru navyše jestvuje tzv. horizontálna Dohoda medzi Európskym spoločenstvom a vládou Singapurskej republiky o určitých aspektoch vykonávania leteckých dopravných služieb (Úradný vestník L 243/24 zo dňa 6. 9. 2006 ).  Na základe tejto dohody boli harmonizované ustanovenia týkajúce sa udeľovania prepravných práv  a určovania leteckých spoločností, regulačnej kontroly a taríf v plnom rozsahu. Vďaka tomu je text predkladanej bilaterálnej dohody plne zosúladený so stavom ostatných členských štátov Európskej únie.

	Predkladaná dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon podľa čl. 7 ods. 5 Ústavy SR a na ktorej platnosť sa pred ratifikáciou vyžaduje  súhlas Národnej rady SR. Nekladie nároky na štátny rozpočet a nemá finančný, ekonomický ani environmentálny vplyv, ani vplyv na zamestnanosť a podnikateľské prostredie.